Пӧжарысь видзчысян ас вӧляа дружинаяс – тайӧ бур отсӧг пӧжаръясысь ӧлӧдана уджын да пӧжаръяс кусӧдӧмын.

Тадзи донъялiс Коми Республикаса Юралысьӧс вежысь Константин Ромаданов Сыктывдiн районса Пажга сиктын условнӧй пӧжар кусӧдӧм кузя петкӧдлана учениеяс нуӧдӧм бӧрын. Медшӧр могнас вӧлі ас вӧляа дружинаяслысь уджаланногсӧ Коми Республикаса пӧжарысь видзчысян служба юкӧдувъяскӧд лӧсьӧдӧм.

Сценарий серти кос турун ӧзтӧм понда биыс вуджис сиктса администрация стрӧйба вылӧ. Ӧзйӧм йылысь юӧр воӧм бӧрын сотчанiнӧ медводдзаӧн воис Пажгаса пӧжарысь видзчысян ас вӧляа дружина мотопомпаӧн да би кусӧдан мукӧд оборудованиеӧн. Недыр кад бӧрын отсӧг вылӧ воисны 113 №-а да 118 №-а пӧжарнӧй часьтса дежурнӧй караулъяс Лӧзым да Ыб сиктъясысь. Ӧтвылысь условнӧй пӧжарсӧ лои кусӧдӧма.

Пажга сиктын учениеяс котыртысьӧн петкӧдчис «Пӧжарысь видзчысян службаӧн да гражданаӧс видзӧмӧн веськӧдланiн» Коми Республикаса канму казённӧй учреждение (Коми Республикаын гражданаӧс видзан мероприятиеяс нуӧдысь комитетлӧн ведомствоувса учреждение).